作者:辛棄疾
標題:賀新郎
內容:覓句如東野。想錢塘、風流處士，水仙祠下。更隱小孤煙浪裡，望斷彭郎欲嫁。是一色、空濛難畫。誰解胸中吞雲夢，試呼來、草賦看司馬。須更把，上林寫。雞豚舊日漁樵社。問先生、帶湖春漲，幾時歸也。為愛琉璃三萬頃，正臥水亭煙榭。對玉塔、微瀾深夜。雁鶩如雲休報事，被詩逢敵手皆勍者。春草夢，也宜夏。